Blues wys die Leeus wat nog vir hulle voorlê | Maroela Media
Die Blues het op 'n nat, en later effens modderige veld die skitterende kragmeting met 22-16 gewen en drie baie goeie drieë gedruk teen 'n span wat na die eerste kwartier tot rustyd die beste daaraan toe was en later gebied beheer het maar uiteindelik nie hulle kanse gebruik het nie.
Die Leeus het ook effens sonder byt op die aanval gelyk. Hulle het met goeie drukverdediging heelwat omkeerbesit bewerkstellig, maar kon dit nie agtertoe gebruik nie.
Ironies genoeg was dit die Leeus se sterkste punt, die lynstaan, wat hulle die laaste kans ontneem het toe hulle die lynstaan ná 'n hoek-strafskop verloor het. Dit was die laaste faset van die wedstryd.
Die twee uitstaande spelers van die Leeus was CJ Stander, wat hul enigste drie gedruk het, en die slot Maro Itoje. Hý was 'n letterlike toring in die lynstane, het gewerk en gedryf en afgelaai soos 'n agterspeler en saam met sy Engelse slotmaat Courtney Lawes in die losskrums goeie werk gedoen.
Vir die Blues, wat pragtig as 'n span saamgespeel het, moet die naam van Sonny Bill Williams uitgesonder word.
Hy het soos 'n derduiwel verdedig, goeie opsies geneem, in losskrums ingedons wanneer sy voorspelers effens laat was en homself ongetwyfeld die uitsoeksenter vir die All Blacks se toetsspan gemaak na sy lang Olimpiese achilles-besering en toe sy harsingskudding in Mei, net na sy terugkeer na die speelveld.
Die Leeus se afrigter Warren Gatland sal uiteraard nie gelukkig wees met die vertoning nie, maar hy sal nou 'n goeie idee begin kry van watter spelers hy waar en saam met wie wil laat speel.
Dit word egter tyd vir raakvat – en vir heelwat werk aan die ritme agterlangs.
Saterdag kom die Crusaders in Christchurch aan die beurt – en húlle is vanjaar Nieu-Seeland se beste en die Blues die land se swakste in die Superreeks.
Blues (12) 22: Drieë: Rieko Ioane, Sonny Bill Williams, Ihaia West. Doelskoppe: Stephen Perofeta, West. Strafdoel: West.
Britse en Ierse Leeus (10) 16: Drie: CJ Stander. Doelskop: Leigh Halfpenny. Strafdoele: Halfpenny 3.
Die B & I Leeus het nog net 2 wedstryde saam gespeel en die Blues speel al die hele seisoen saam, so die berig is bietjie eensydig. Die Leeus gaan nog regkom, die toetse teen die AB's is wat tel op die toer.